ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት መራሕቲ ኣብያተ ክርስትያናት ልዑላውነት ኤርትራ ክኽበር ጸዊዖም 15 ለካቲት 2019 ምንጪ ስእሊ, P. MUSIE NEGASH ፓስተራትን መራሕትን ምዕራባዊ ገማግም ኣብያተ ክርስትያናት ኣብ ሰሜን ኣሜሪካ፡ ንህልው ኩነታት ኤርትራ ብዝምልከት ኣብ ዘውጽእዎ ናይ ቅዋም መግለጺ ልዑላውነት ኤርትራ ክኽበር ጸዊዖም። እቲ መግለጺ፡ ኤርትራ ከም ኩላተን ሃገራት ዓለም ሉዓላውነታ ዘረጋገጸት ሃገር ብምዃና "ንሉዓላውነታ ዝትንክፍን ኣብ ዋጋ ዕዳጋ ዘእቱን ኩሉ ዓይነት ምንቅስቓሳት" ከም ዝቃወሙን ዝኹንኑን ይገልጽ። ወሲኹ'ውን፡ "ንልዑላውነት ሃገረ ኤርትራ ዝትንክፍ ብመራሕቲ ኤርትራ ይኹን ኢትዮጵያ ዝግበር መደረታት፡ ንጥፈታትን ውዕላትን ብትሪ ንቃወም" ይብል። ብዘይካ'ዚ፤ እቲ መግለጺ ኣብ ኤርትራ "ቅዋም ክትግበር፡ ፍትሒ ክነግስ ናይ ሕልና እሱራት ክፍትሑ፡ ዶብ ክሕንጸጽ፡ ናይ እምነት ነጻነት ክወሃብ ቅድሚ ኩሉ ንጽውዕ" ይብል። ሓደ ካብቶም ነቲ ሓባራዊ መግለጺ ዘውጽኡ፡ ፓስተር ሲራክ ሰሎሞን፦ እቲ ብመራሕቲ ኤርትራን ኢትዮጵያን ኣብ ዝተፈላለየ ኣጋጣሚታት ኤርትራ "ተመሊሳ ከም ትድመር" ዘስምዕ ዘረባታት ከም ዘሰክፎም ብምግላጽ ስቕ ኢሎም ክሰምዕዎን ክሓልፉዎን ከም ዘይክእሉ ሓቢሩ። "[ኤርትራ] ከቢድ ዝኾነ መስዋእቲ ዝተኸፍላ ሃገር እያ። እዛ ሃገር ሉዓላውነታ ሓልያ ከም ሃገር ምስ ኩለን ጎረባብቲ ሃገራት ጽቡቕ ዝኾነ ዝምድናን ምትሕግጋዝን ደኣ'ምበር ከምቲ ሓሓሊፉ ዝበሃል ዘሎ ከይከውን መኣረምታ ክንገብረሉ ኢና ወሲንና" ኢሉ። ቅድሚ ሕጂ ዝተፈላለዩ ኤርትራውያን ኣብ ውሽጣዊ ኩነታት ኤርትራ ለውጢ ክህሉ፡ እሱራት ክፍትሑ፡ ሃገራዊ ዕርቂ ክእወጅ፡ ኩሉ ሃገራዊ፡ ኣብ ቁጠባውን ፖለቲካውን ጉዳይ ሃገሩ ብናጽነት ክሳተፍን ክዋሳእን ዕድል ክኽፈት ክጽውዑ ጸኒሖም ኣለው። ቤተክርስትያንን ፖለቲካን ኣብ ዝሓለፈ ዓመታት፡ ኣቡናት ካቶሊካዊት ቤተ ክርስትያን ኤርትራ፡ ካብ ቅዱሳት መጻሕፍቲ ብዝነቅል ዓሚቕ መልእኽቲ፡ "ሓውኻ ኣበይ ኣሎ?" ብዝብል ኣርእስቲ፡ ኤርትራ ንእትርከቦ ኩለንትናዊ ኩነታት ብዝርዝር ዘረድእ ጽሑፍ ኣቕሪቦም ነይሮም እዮም። ኣብ ዝሓለፈ ሒደት ኣዋርሕ እውን ኣብ ንግደት ቅዱስ ሚካኤል ሰገነይቲ ኣባ ተኽለሚካኤል ተወልደ ዝተባህሉ ካህን ካቶሊካዊት ቤተክርስትያን፤ ቀዳማይ ሚኒስተር ኢትዮጵያ ዶክተር ኣቢይ ኣሕመድ ንዝወሰዶ ተባዕ ናይ ዕርቂ ስጉምቲ ብምንኣድ መንግስቲ ኤርትራ ከምቲ ኣቢይ ዝገበሮ እሱራት ክፈትሕ፡ ድምጺ ክሰምዕ ብምጽዋዕ፡ "ህዝቢ ኤርትራ ዝምነዮ ….
